ORDE do 29 de abril de 2008 pola que se clasifica de interese educativo a Fundación Educativa Colegio Divina Pastora.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/05/2008

Visto o expediente de clasificación da Fundación Educativa Colegio Divina Pastora, con domicilio en Monforte de Lemos (Lugo).
Supostos de feito:
1. María Esther Rodríguez Camino, na súa condición de presidenta da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Monforte de Lemos o día oito de outubro de dous mil oito, ante a notaria Patricia Posse Paz, co número de protocolo seiscentos cincuenta, por Luís Conde Carnero, Mercedes Rodríguez Valcárcel, María Hilda Ruiz Casanova, Cristina Méndez López, Emilio Sotelo Álvarez, María Vázquez Álvarez, Remedios Sánchez Estévez, María Esther Rodríguez Camino, Susana Fernández Vidal, Francisco Javier Aira Losada, Beatriz Pérez Díaz, Remedios Rosario López Vázquez, Isabel Quiroga Ferreño, Ana María Rodríguez Vázquez, Amelia González Martínez, María Victoria Aceiro Martínez e María Julia Rodríguez Barreira. Todos eles interveñen no seu propio nome e dereito, con excepción de María Julia Rodríguez Barreira que o fai en representación da Asociación de padres de alumnos Calasancias Colegio Divina Pastora de Monforte de Lemos.
3. Segundo consta no artigo seis dos seus estatutos, a fundación ten por obxecto prestar servizos educativos e de promoción sociocultural, no marco das necesidades desta orde existentes no municipio de Monforte de Lemos, en particular, e en Galicia, en xeral.
4. O padroado da fundación estará integrado por María Esther Rodríguez Camino como presidenta, Remedios Sánchez Estevez como vicepresidenta, María Vázquez Álvarez como secretaria, e por Luís Conde Carnero, María Hilda Ruiz Casanova, Cristina Méndez López, Emilio Sotelo Álvarez, e pola Asociación de padres de alumnos Calasancias Colegio Divina Pastora representada por María Julia Rodríguez Barreira, como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese educativo da Fundación Educativa Colegio Divina Pastora, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establecen o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese educativo e a súa adscrición á Consellería de Educación e Ordenación Universitaria.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e oito de abril de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese educativo a Fundación Educativa Colegio Divina Pastora, adscribíndoa á Consellería de Educación e Ordenación Universitaria, que exercerá plenamente o protectorado sobre ela.
Santiago de Compostela, 29 de abril de 2008.
José Luis Méndez Romeu
Conselleiro de Presidencia, Administracións Públicas e Xustiza